Virusten leviämistä simuloiva hittipeli ei ole enää saatavilla Kiinan App Storesta.

Pelintekijä Ndemic Creations kertoo vuonna 2012 julkaistun hittipelinsä Plague Incin joutuneen kielletyksi Kiinassa. Yhtiön lausunnon mukaan Kiinan kyberviranomainen katsoi pelissä olevan laitonta sisältöä, minkä vuoksi peli on poistettu Applen Kiinan App Storesta.

– Kunnioitamme kiinalaisia pelaajiamme suuresti ja olemme järkyttyneitä siitä, että he eivät enää pääse pelaamaan Plague Inciä, brittiläinen Ndemic toteaa.

Plague Incillä on kehittäjän mukaan 130 miljoonaa pelaajaa ympäri maailman. Pelissä kehitetään tauteja, ja tavoitteena on tappaa koko ihmiskunta.

Ndemic ei tiedä, johtuuko kielto etenkin Kiinaa koetelleesta koronavirusepidemiasta. Kehittäjän mukaan peli kannustaa miettimään ja oppimaan lisää vakavista kansanterveysongelmista.

Pelintekijä ei sanonut, vaikuttaako pelin vetäminen kaupasta niihin, jotka ovat pelin jo ostaneet ja ladanneet laitteisiinsa. Kiellolla ei ole vaikutusta muissa maissa, eikä se vaikuta koskevan pelin muita versioita. Esimerkiksi pelin tietokoneversio Plague Inc: Evolved on edelleen saatavilla Steam-verkkopalvelusta Kiinassa, VentureBeat huomauttaa.

– Teemme paljon töitä yrittääksemme löytää keinon tuoda peli takaisin kiinalaisille pelaajille – emme halua luovuttaa – mutta pienenä riippumattomana pelinkehittäjänä Britanniassa kertoimet ovat meitä vastaan, Ndemic jatkaa.

Koronaviruksen ohella on arveltu, että kielto saattaa liittyä pelin taannoiseen päivitykseen jossa pääsee levittämään valeuutisia viruksen tavoin.